Mama și-a pus telefon fix prin anii 70 de la Romtelecom, pe vremea când erau 2 utilizatori pe un singur număr, și trebuia să suni prin centrală pentru a vorbi cu cineva. Vă zic asta doar pentru a vă arăta că e un client fidel, de peste 40 de ani. Și la fel ca alte persoane în vârstă, a ajuns acum să fie înșelată de cei de la Telekom, prin telefon, fix cum povestește și Vali aici. Practic i s-a oferit un telefon GRATUIT, pentru care plătește acum rate lunar.

Povestea e cam așa:

În ultimii ani mama avea abonament la telefonia fixă și internet fix prin fibră optică de la Telekom, și a fost mulțumită de ele. În decembrie s-a decis să își facă și abonament de mobil, cu tot cu internet mobil, că oricum încărca lunar cartela. Evident, ne-am uitat pe ofertele Telekom, am ales una, am făcut calcule, părea ok, am făcut o cerere pe site-ul lor.

A fost sunată de către un operator, i s-a spus că pentru o anumită sumă în plus poate primi și mai mult internet mobil, plus un telefon CADOU, GRATUIT. Diferența era mică, în total urma să plătească cam 107 lei pe lună (internet fix, abonament mobil, telefon fix) și i-am zis că pare ok. Ea oricum avea telefon mobil cumpărat recent de mine, dar dacă tot era gratuit cel primit, și primea mai mult internet mobil pentru câțiva lei în plus, am zis de ce nu.

A primit contractul prin poștă, a primit și telefonul, un Huawei ieftin dar acceptabil (cât timp credea că e gratuit) și i-a venit prima factură, și a doua, acuși vine și a treia. Suma totală și acceptată de ea telefonic era 107 lei lunar, corespunde, dar 16 lei pe fiecare factură reprezintă rata lunară pentru telefon, practic la contractul semnat pe 2 ani ea plătește 384 de lei în total doar telefonul, care trebuia să fie GRATUIT, și i s-a comunicat la telefon că e GRATUIT!

Evident, a sunat la ei, i s-a zis că nu a înțeles bine oferta. A fost să facă și reclamație scrisă, a fost ignorată. Problema nu e suma totală de plată lunar, pentru care a fost de acord, ci faptul că i s-a comunicat că va primi GRATUIT un telefon, de care ea nu avea nevoie.

Telekom are înregistrarea telefonică a conversației, dar preferă să ia banii lunar de la persoanele în vârstă, vânzând telefoane în rate, și să ignore problema reală.

Am rămas cu un gust amar după treaba asta, pentru că degeaba anunță noul CEO Telekom că se vor focusa pe servicii mai bune pentru clienți, când ei de fapt se bucură la câțiva lei, luați cu forța de la pensionari. Și nu e vorba de cei 16 lei pe care trebuie să îi plătească lunar mama ca rată pentru telefon din pensie, ci de cum fac ei business, cum privește Telekom clienții în vârstă, poate și alți operatori.

Sfat pentru orice business: Vreți să aveți relații mai bune cu clienții? Încercați să nu îi mințiți, funcționează.

Notă: Am avut campanii pe blog cu Telekom, când au scos reclame faine am scris despre ei articole în mod gratuit pentru că mi-au plăcut, dar asta nu înseamnă că închid ochii când văd un abuz din partea lor, mai ales în familie.

Ați avut și voi probleme similare cu operatorii de telefonie mobilă? Nu zic că doar Telekom face asta, dar eu la ei m-am lovit de situația asta.